
1. ĮVADAS

Lietuvos Respublikos vyriausioji rinkimų komisija yra Konstitucijoje numatyta nuolatinė aukščiausioji rinkimų ir referendumų organizavimo ir vykdymo valstybės institucija.

Lietuvos Respublikoje tiesioginiuose rinkimuose piliečiai renka Respublikos Prezidentą, 141 Seimo narį, gyventojai renka savivaldybių tarybų narius, Lietuvos Respublikos piliečiai ir Europos Sąjungos valstybių narių piliečiai, nuolat gyvenantys Lietuvoje, renka 13 Europos Parlamento narių. Referendumą svarbiausiems Tautos ir Valstybės gyvenimo klausimams spręsti skelbia Lietuvos Respublikos Seimas. Seimas skelbia referendumą savo iniciatyva arba kai skelbti referendumą reikalauja ne mažiau kaip 300 tūkstančių piliečių. Lietuvos Respublikos vyriausioji rinkimų komisija kartu su kitomis rinkimų ir referendumo komisijomis vykdo ir rengia rinkimus bei referendumus. 

Vyriausiajai rinkimų komisijai taip pat pavesta registruoti piliečių įstatymų leidybos iniciatyvos grupes, referendumo iniciatyvines grupes, išduoti joms parašų rinkimo lapus ir patikrinti, ar surinkti parašai atitinka rinkimų įstatymų reikalavimus. Politinių partijų ir politinių kampanijų finansavimo bei finansavimo kontrolės įstatymu Vyriausiajai rinkimų komisijai kartu su kitomis institucijomis pavesta kontroliuoti politinių partijų finansinę veiklą ir politinių kampanijų finansavimą. Rinkimų ar referendumo metu rinkimų komisijose dirba apie 20 tūkstančių piliečių. Paprastai rinkimų komisijų veiklą stebi apie 15–20 tūkstančių stebėtojų. 
2007 metų vasario 25 dieną vyko savivaldybių tarybų rinkimai, o 2007 metų spalio 7 dieną vyko Nauji Seimo nario rinkimai Dzūkijos vienmandatėje rinkimų apygardoje Nr.69.

2. VYRIAUSIOSIOS RINKIMŲ KOMISIJOS SUDĖTIS

Lietuvos Respublikos Konstitucijoje nustatyta, kad Lietuvos Respublikos Seimas sudaro Vyriausiąją rinkimų komisiją ir keičia jos sudėtį. 

Konkreti Vyriausiosios rinkimų komisijos sudarymo ir keitimo tvarka, pagrindinės komisijos funkcijos ir veiklos kryptys nustatytos Lietuvos Respublikos vyriausiosios rinkimų komisijos įstatyme. Įstatyme nustatyta Vyriausiosios rinkimų komisijos sudarymo tvarka ir jos sudėties formavimo principai privalo užtikrinti, kad Vyriausioji rinkimų komisija būtų institucija, kurios veikla grindžiama teisėtumo, nepriklausomumo, kolegialumo, viešumo ir nešališkumo principais. Vyriausioji rinkimų komisija garantuoja vienodą rinkimų ir Referendumo įstatymų taikymą visoje Lietuvos Respublikos teritorijoje. Nuolat veikiančios Vyriausiosios rinkimų komisijos kadencija yra ketveri metai. Komisija iš naujo sudaroma prieš eilinius Seimo rinkimus. Dabartinės sudėties Vyriausiosios rinkimų komisijos įgaliojimai baigsis po to, kai Lietuvos Respublikos vyriausiosios rinkimų komisijos įstatyme nustatyta tvarka prieš eilinius 2008 metų Seimo rinkimus bus sudaryta ir prisieks naujos sudėties Vyriausioji rinkimų komisija. Tai laikotarpis nuo gegužės 25 dienos iki birželio 14 dienos.   
Nuo 1993 metų Respublikos Prezidento rinkimų nusistovėjusi speciali šios komisijos sudarymo tvarka užtikrina skaidrią ir demokratišką Vyriausiosios rinkimų komisijos veiklą ir iš partijų atstovų bei teisininkų sudarytos komisijos politinį nešališkumą. Vyriausioji rinkimų komisija yra kolegiali institucija, kurioje nė viena politinė partija neturi lemiamos įtakos priimant sprendimus. Komisijos nariai, vykdydami savo įgaliojimus, veikia savarankiškai ir savo veikloje vadovaujasi Konstitucija ir įstatymais. 

Komisijoje šiuo metu yra penkiolika asmenų (įskaitant jos pirmininką). Teisingumo ministro ir Lietuvos teisininkų draugijos pasiūlyti aštuoni komisijos nariai yra teisininkai, turintys aukštąjį teisinį išsilavinimą. Šeši komisijos nariai, iš kurių penki taip pat turi aukštąjį teisinį išsilavinimą, atstovauja šioms politinėms partijoms: Darbo partijai; A. Brazausko ir A. Paulausko koaliciją „Už darbą Lietuvai“ sudariusioms politinėms partijoms; Tėvynės sąjungai (konservatoriai, politiniai kaliniai ir tremtiniai, krikščioniškieji demokratai); Valstiečių ir Naujosios demokratijos partijų sąjungai; Liberalų ir centro sąjungai; Liberalų demokratų partijai. 

Vyriausiosios rinkimų komisijos pirmininkas, kaip to reikalauja įstatymas, komisijoje dirba nuolat. Komisijos nariai dalyvauja komisijos veikloje rengdami dokumentus, dalyvaudami posėdžiuose, taip pat atlieka kitas komisijos nario pareigas. Vyriausiosios rinkimų komisijos įstatymas nenumato komisijos nariui pareigos dirbti vien komisijoje. Jeigu komisijos pirmininko pavaduotojai pasirenka darbą vien komisijoje, įstatymas jiems draudžia dirbti kitą darbą. Vyriausiosios rinkimų komisijos nariai komisijoje atlieka didelį darbą, derindami savo darbą komisijoje, kurio, rengiantis ir vykstant rinkimams, yra ypač daug, su kitomis pareigomis. Norint, kad dalis komisijos narių galėtų nuolat arba nors rinkimų laikotarpiu dirbti vien komisijoje, reikalingi įstatymų pakeitimai, komisijos nariams suteikiantys socialines garantijas pasibaigus rinkimams. Apygardų ir apylinkių rinkimų komisijos sudaromos rinkimų laikotarpiui. Pastaruoju metu jų pirmininkai ir nariai derina savo veiklą rinkimų komisijoje su kitomis pareigomis. Rinkimų komisijų posėdžiai vyksta per pietų pertraukas arba vakare. Valstybės tarnybos įstatymas nenustato, kaip turėtų elgtis valstybės tarnautojas, jeigu darbo metu jam būtų būtina atlikti pareigas, susijusias su rinkimais. Anksčiau Valstybės tarnybos įstatyme buvo nuostata, kad, dirbant rinkimų komisijoje, nereikalaujama šį tarnautoją į pareigas priėmusio asmens sutikimo. Dabar ši nuostata panaikinta. Iki šiol sutikimas, kad valstybės tarnautojas dirbtų rinkimų komisijoje (2007 m. savivaldybių tarybų rinkimai, Nauji Seimo nario rinkimai Dzūkijos vienmandatėje rinkimų apygardoje spalio 7 d.), paprastai buvo duodamas be kliūčių. Kartu buvo pastebėta grėsmė, kad tokio sutikimo davimas, ypač vilkinimas duoti sutikimą, gali būti sietinas su poveikiu komisijos narių savarankiškumui.

Vyriausioji rinkimų komisija turi Sekretoriatą, kurio struktūrą, etatus ir veiklos nuostatus tvirtina pati komisija. Sekretoriatas šiais metais išplėstas. Ryšium su Politinių partijų ir politinių kampanijų finansavimo bei finansavimo kontrolės įstatymo, kurio tikslas –​ užtikrinti politinių kampanijų demokratiškumą, politinių partijų ir politinių kampanijų finansavimo teisėtumą bei viešumą, nustatyti, kaip finansuojamos politinės partijos bei politinės kampanijos, ir sukurti veiksmingą bei skaidrią politinių partijų ir politinių kampanijų finansavimo kontrolę, priėmimu, Vyriausioji rinkimų komisija įkūrė naują Sekretoriato skyrių, kurio veikla skirta šio įstatymo tikslams įgyvendinti.

Taip pat įkurtas Kompiuterinių technologijų skyrius, kurio tikslas – plėsti ir tobulinti rinkimų kompiuterizavimą. 

Šiuo metu komisijos Sekretoriate yra keturi skyriai (Rinkimų organizavimo, Politinių partijų ir politinių kampanijų finansavimo kontrolės, Kompiuterinių technologijų ir Finansų), kuriuose nuolat dirba dvylika darbuotojų (valstybės tarnautojų). 

3. PAGRINDINĖ VYRIAUSIOSIOS RINKIMŲ KOMISIJOS VEIKLA

2007 metais Vyriausioji rinkimų komisija pradėjo įgyvendinti pagal Savivaldybių tarybų rinkimų įstatymą parengtą pasirengimo 2007-02-25 vyksiantiems savivaldybių tarybų rinkimams grafiką. Buvo nustatytas renkamų savivaldybių tarybų narių skaičius (1 550, o tai dešimčia mažiau nei 2002 metų savivaldybių tarybų rinkimuose). Buvo formuojamos apygardų ir apylinkių rinkimų komisijos, gruodžio mėnesį prasidėjo partijų pareiškinių dokumentų priėmimas. Buvo išleista apie rinkimų rezultatus knyga „ 2007 m. savivaldybių tarybų rinkimai“. 

 2007 m. balandžio 11 d. Seimo rinkimuose Dzūkijos vienmandatėje rinkimų apygardoje Nr.69 išrinktam Seimo nariui A.Vrubliauskui atsistatydinus, 2007 metų spalio 7 dieną vyko Nauji Seimo nario rinkimai Dzūkijos vienmandatėje rinkimų apygardoje Nr.69. Kandidatų sąraše buvo 10 kandidatų. Spalio 21 dieną vyko pakartotinis balsavimas (antras ratas).
Vyriausioji rinkimų komisija 2007 metų birželio 4 dieną įregistravo iniciatyvinę grupę piliečių įstatymų leidybos iniciatyvai įgyvendinti. Iniciatyvinė grupė teikė pasiūlymą dėl Lietuvos Respublikos gyventojų pajamų mokesčio įstatymo 20 straipsnio pakeitimo įstatymo (grupės koordinatorius G.Šivickas).

Vykdydama Seimo bei Savivaldybių tarybų rinkimų įstatymuose nustatytas funkcijas, Vyriausioji rinkimų komisija priėmė sprendimus dėl Seimo ir savivaldybių tarybų narių įgaliojimų pripažinimo nutrūkusiais anksčiau termino, įgaliojimų naujiems nariams pripažinimo. 

Vyriausiosios rinkimų komisijos atstovai dalyvavo svarstant rinkimų įstatymų pataisas, pasiūlymus dėl rinkimus, jų finansavimą bei politinę reklamą reglamentuojančių įstatymų pakeitimų įstatymų projektų parengimo, Politinių partijų ir politinių kampanijų finansavimo bei finansavimo kontrolės įstatymo pakeitimo, Administracinių teisės pažeidimų kodekso pakeitimo.  

4. RINKIMŲ ORGANIZAVIMO SRITYS 

Vertinant Vyriausiosios rinkimų komisijos veiklą, ją reikėtų suskirstyti ir analizuoti pagal atskiras sritis. Svarbiausios veiklos sritys:

rinkimų teritorinių vienetų (rinkimų apylinkių, apygardų) sudarymas ir aprašymas;

rinkėjų sąrašai (rinkėjų sąrašų sudarymas, tikslinimas, rinkėjo pažymėjimų išrašymas ir įteikimas);

rinkimų komisijų sudarymas, apmokymas, darbo apmokėjimas ir kita;

kandidatų registravimas (pareiškinių dokumentų priėmimas, duomenų apie kandidatus surinkimas, tikrinimas, skelbimas);

rinkimų agitacija (rinkimų agitacijos sąlygų, nustatytų rinkimų įstatymų, nustatymas, rinkimų ginčai);

parengtinė rinkimų organizavimo veikla (balsavimo patalpos, jų įranga, biuleteniai, rinkimų blankai ir pan.);

balsavimas (paštu, užsienyje, laivuose, įkalinimo, gydymo įstaigose, rinkimų apylinkėse);

rinkimų rezultatų nustatymas (rinkimų duomenų rinkimas, skelbimas, informacijos visuomenei rengimas);

rinkimų finansai (apmokėjimas už darbą rinkimų komisijose, rinkimų gaminius ir kita);

politinių kampanijų finansavimo stebėsena ir kontrolė, sankcijos už politinių kampanijų finansavimo pažeidimus;

skundų rinkėjų papirkimo tyrimas ir vertinimas.

5. SAVIVALDYBIŲ TARYBŲ RINKIMŲ APŽVALGA

5.1. Rezultatai
2007 metais vykusiuose rinkimuose į savivaldybių tarybas buvo užregistruota 13 422 kandidatai (iš jų 8 029 vyrai ir 5 393 moterys), kuriuos iškėlė 24 politinės partijos. Iš viso užregistruoti 604 kandidatų sąrašai, aštuoni iš jų sujungti į 4 koalicinius sąrašus, taigi iš viso rinkimuose dalyvavo 600 kandidatų sąrašų. Registruojant kandidatų sąrašus, buvo surinkta 1 045 tūkst. Lt rinkimų užstato. Jeigu iškeltas kandidatų sąrašas gavo mandatų, rinkimų užstatas buvo grąžintas politinėms partijoms. Negrąžintinas rinkimų užstatas (iš viso 323 tūkst. Lt) pervestas į valstybės biudžetą.

Iš viso buvo užregistruota 2 694 909 asmenys, turintys rinkimų teisę. Pirmą kartą rinkimuose galėjo dalyvauti, balsuoti ir būti iškelti kandidatais asmenys, turintys leidimą nuolat gyventi Lietuvoje. Rinkimuose dalyvavo 1 112 981 rinkėjas (41,3 proc. visų sąrašuose esančių rinkėjų), iš jų 98 438 rinkėjai balsavo paštu, iš anksto arba balsavo namuose (3,66 proc. visų rinkėjų sąrašuose esančių rinkėjų, arba 8,74 proc. rinkimuose dalyvavusių rinkėjų).

Buvo išrinkti visų 60 Lietuvos Respublikoje esančių  savivaldybių tarybų nariai, iš viso
1 550 savivaldybių tarybų narių (iš jų 1 206 vyrai ir 344 moterys). 

Už visus kandidatų sąrašus buvo paduoti 1 068 857 rinkėjų balsai, iš jų 981 419 už kandidatų sąrašus, kurie gavo mandatų, tai yra 87 438 rinkėjų balsai buvo paduoti už kandidatų sąrašus, kurie nedalyvavo paskirstant mandatus, nes gavo mažiau kaip 4 (viena koalicija 6) proc. rinkėjų balsų. Iš viso už negavusius mandatų kandidatų sąrašus paduoti rinkėjų balsai sudaro 8,18 proc. visų paduotų balsų. Taigi proporcinė rinkimų sistema leido 91,8 proc. rinkimuose dalyvavusių rinkėjų turėti tokius atstovus savivaldybių tarybose, už kuriuos yra paduoti šių rinkėjų balsai. Mažoritarinės rinkimų sistemos, ypač vieno rato, atveju balsų, paduotų už išrinktus kandidatus, procentas yra daug mažesnis.

Rinkėjai aktyviai naudojosi savo teise už pasirinktus kandidatus paduoti pirmumo balsus. Iš viso buvo paduoti 3 601 754 galiojantys pirmumo balsai. Vidutiniškai kiekvienas rinkėjas iš pagal įstatymą galimų paduoti 5 pirmumo balsų padavė 3,37 pirmumo balso (tai sudaro 67,4 proc.). Padavusių pirmumo balsus rinkėjų procentas yra dar didesnis – apie 80 proc., nes dalis rinkėjų padavė ne visus galimus paduoti pirmumo balsus.

Dėl paduotų pirmumo balsų pasikeitė visų kandidatų sąrašuose įrašytų kandidatų eilė. Vidutiniškai kiekvienas kandidatas gavo po 268,3 pirmumo balsus (moterys – po 186, vyrai – po 323). Tai, kad kandidatai vyrai gavo vidutiniškai daugiau pirmumo balsų, nulėmė beveik dvigubai sumažėjusį tarybos narėmis išrinktų moterų procentą (22,2 proc.), palyginti su kandidačių moterų procentu (40,2 proc.). Kandidatai, kurie buvo išrinkti tarybos nariais, vidutiniškai gavo po 1 088 pirmumo balsus (vyrai – 1 140, moterys – 907). Kandidatų sąrašo eilė pasikeitė 82,1 proc. kandidatų, eilė kandidatų sąraše nepasikeitė 2 397 kandidatams. Didžiausi pasikeitimai kandidatų sąrašų eilėje – pakilta 51 vietomis aukštyn ir nusileista 29 vietomis žemyn. Palyginti su šiais kandidatų sąrašuose įrašytų kandidatų eilės pokyčiais, daug mažiau pasikeitė kandidatų, kurie sąrašuose buvo įrašyti pirmieji, vietos: pirmąją vietą iš ją turėjusių 597 kandidatų išsaugojo 455 kandidatai, antraisiais tapo 92 kandidatai, trečiaisiais – 37, ketvirtaisiais – 8, penktaisiais – 2, šeštu, septintu  ir aštuntu – po vieną. Į pirmąją porinkiminio sąrašo eilę pakilo kandidatai, ikirinkiminiame sąraše buvę: antrieji – 85, tretieji – 25, ketvirtieji – 12, penktieji – 17, šeštieji – 2, septintasis – 1, devintieji – 2 ir penkioliktasis – 1.

Savivaldybių tarybų rinkimų įstatymas reikalauja, kad savivaldybių tarybų nariai, kurie eina pareigas, nesuderinamas su tarybos nario pareigomis, iki pirmojo savivaldybės tarybos posėdžio apsispręstų ir atsisakytų savivaldybės tarybos nario mandato ar nesuderinamų pareigų. Iki 2007 metų gegužės 31 dienos Vyriausioji rinkimų komisija priėmė sprendimus dėl 359 tarybos narių įgaliojimų pasibaigimo anksčiau termino jiems patiems to prašant arba, jeigu tarybos narys atsisakė pranešti apie savo pasirinkimą, nustačiusi, kad tarybos narys eina nesuderinamas pareigas (buvo keletas tokių tarybos narių). Dar 66 kandidatai į tarybos narius jiems patiems prašant buvo praleisti kandidatų sąraše. Po 2007 m. savivaldybių tarybų rinkimų iš viso 425 kandidatai nusprendė atsisakyti savivaldybės tarybos nario mandato, dar 82 tarybos nariai atsisakė nesuderinamų pareigų ir tapo savivaldybių tarybų nariais. 

5.2. Išankstinis balsavimas  
Po 2002 m. Savivaldybių tarybų rinkimų vykusiuose rinkimuose (Respublikos Prezidento, Seimo, rinkimų į Europos Parlamentą) ir referendume iki 2004 m. ženkliai išaugo balsavusiųjų paštu rinkėjų aktyvumas – nuo 3,66 iki 8,32 procento.


Padidėjus balsuojančiųjų paštu skaičiui, Vyriausioji rinkimų komisija ir žemesnio lygio komisijos gavo daug skundų dėl mėginimų nedidelėmis dovanomis, vaišėmis, piniginiu atlygiu, pavežimu į balsavimo vietą paveikti rinkėjų valią balsuoti ar nebalsuoti už kurį nors kandidatą ar politinę partiją, taip pat dėl mėginimų supirkti rinkėjų pažymėjimus, tokiu būdu sukliudant patiems rinkėjams pareikšti savo valią. Vyriausioji rinkimų komisija išnagrinėjo visus tokius skundus ir ėmėsi priemonių rinkimų įstatymo pažeidimams pašalinti. Dėl tokių įstatymo pažeidimų po 2004 m. Seimo rinkimų kandidatai kreipėsi į Lietuvos Respublikos Prezidentą, o Prezidentas - į Lietuvos Respublikos Konstitucinį Teismą su paklausimu dėl išvados, ar per 2004 m. Seimo rinkimus nebuvo pažeistas Seimo rinkimų įstatymas.

Įgyvendinant Lietuvos Respublikos Konstitucinio Teismo 2004 m. lapkričio 5 d. išvadą „Dėl Seimo rinkimų įstatymo pažeidimų“, 2005 m. Lietuvos Respublikos Seimas pakeitė Seimo rinkimų įstatymą.

Prieš 2007 m. Savivaldybių tarybų rinkimus buvo pakeistas ir Savivaldybių tarybų rinkimų įstatymas. Nemažai pakeitimų yra balsavimo paštu ir namuose tvarkoje. Vietoj balsavimo pašte atsirado balsavimas iš anksto, kurį per Savivaldybių tarybų rinkimus vykdė apygardų rinkimų komisijos, apylinkių rinkimų komisijos organizavo ir vykdė balsavimą namuose, pakeistas įstatymas suteikė galimybę balsuoti užsienyje esančiuose kariniuose vienetuose.

Lietuvos paštas, kuris vykdė balsavimą paštu paštuose, specialiuose paštuose ir namuose, per 2007 m. savivaldybių tarybų rinkimus šią funkciją atliko tik specialiuose paštuose. Balsuoti specialiuose paštuose galėjo rinkėjai, kurie dėl sveikatos būklės ar amžiaus buvo sveikatos priežiūros (išskyrus ambulatorines), socialinės rūpybos ar globos įstaigose, atliko privalomąją karo tarnybą arba arešto ar laisvės atėmimo bausmę ir todėl negalėjo atvykti balsuoti į rinkimų apylinkę. Naujai priimtame Įstatyme yra nustatyta šių įstaigų vadovų pareiga pateikti specialiame pašte balsuojančių piliečių sąrašų duomenis apygardos rinkimų komisijoms, sudaryti sąlygas įstaigose esantiems piliečiams balsuoti, pasirūpinti jų rinkėjo pažymėjimais. 
Buvo sudaryta 350 specialių paštų, kuriuose balsavo 13 554 rinkėjai. Balsavimas vyko paskutinį trečiadienį, ketvirtadienį ir penktadienį iki rinkimų dienos.
Ankstesniuose rinkimuose vykusį balsavimą Lietuvos paštuose pakeitė balsavimas iš anksto, kurį organizavo apygardų rinkimų komisijos.

Balsavimas iš anksto vyko nuo 12 iki 20 valandos paskutinį trečiadienį ir ketvirtadienį iki rinkimų dienos.

Balsavimas iš anksto vyko balsavimui tinkamose patalpose, esančiose pastate, kuriame yra savivaldybės mero (administracijos direktoriaus) darbo vieta. 

Rinkimų biuleteniams ir balsavimo vokams išduoti ir priimti apygardų rinkimų komisijų pirmininkai skyrė pakankamą rinkimų komisijos narių skaičių. Komisijos nariai buvo iš anksto apmokyti ir iš anksto numatyti veiksmai, jeigu paaiškėtų, kad rinkėjams balsuojant yra pažeidžiamas Savivaldybių tarybų rinkimų įstatymo reikalavimai ir vykdomi neteisėti veiksmai (trukdoma balsuoti asmeniškai ir slaptai, vedama rinkimų agitacija, siūlomas užmokestis, suvežami balsuoti, jie vaišinami arba kitaip paperkami balsuoti už kurį nors kandidatų sąrašą ir panašiai). Balsavimui iš anksto buvo įsteigta apie 150 darbo vietų. Nors anksčiau paštuose šį balsavimą vykdė 943 paštai, kuriuose pagal visus reikalavimus buvo įrengtos balsavimo vietos, didelių nusiskundimų dėl rinkėjų aptarnavimo neužfiksuota. Tik Vilniaus mieste buvo nusiskundimų dėl susidariusių eilių.

Iš anksto balsavo 14484 rinkėjai. Daugiausia balsavo Vilniaus mieste (1795), Kauno mieste (905), Pagėgiuose (635), Kretingos rajone (487). Didelių nusiskundimų neužfiksuota. Pirmą kartą balsavimą namuose organizavo ir vykdė apylinkių rinkimų komisijos.

Pagal Lietuvos Respublikos savivaldybių tarybų rinkimų įstatymą balsuoti namuose turi teisę: 

neįgalieji, dėl ligos laikinai nedarbingi rinkėjai, sukakę 70 metų ir vyresni rinkėjai.

Balsavimas namuose vyko paskutinį ketvirtadienį, penktadienį ir šeštadienį iki rinkimų dienos – vasario 22, 23 ir 24 dienomis.

Vasario 22 d. (ketvirtadienį) balsavo rinkėjai, kurie laikinai apsistojo rinkimų teritorijai priskirtu adresu ir nebuvo įrašyti į šios rinkimų apylinkės rinkėjų sąrašą, bet įrašyti į namuose balsuojančių apygardos rinkėjų sąrašą.

Vasario 23 ir 24 d. (penktadienį ir šeštadienį) balsavo rinkėjai, įrašyti į namuose balsuojančių rinkimų apylinkės rinkėjų sąrašą ir kurie buvo šios rinkimų apylinkės rinkėjai.

Apylinkių rinkimų komisijų pirmininkai sudarė komisijos narių grupes (po du skirtingų partijų atstovus). Grupių skaičius buvo sudaromas pagal reikalą, pagal balsuojančių rinkėjų namuose skaičių, kad komisijos nariai suspėtų pas rinkėjus nuvykti iki 20 val. 

Namuose balsavo 70400 rinkėjų.

Keičiant Įstatymą buvo sudaryta galimybė balsuoti paštu Lietuvos Respublikos piliečiams, kurie atlieka tikrąją karo tarnybą, valstybės tarnybą ar dirba pagal darbo sutartis tarptautinėse karinėse operacijose užsienyje.

Krašto apsaugos ministro teikimu Vyriausioji rinkimų komisija patvirtino balsavimo paštu organizavimo ir vykdymo užsienyje esančiuose kariniuose vienetuose tvarką, kurioje atsižvelgus į praktines balsavimo organizavimo galimybes pagal tarptautinių operacijų vietovių ir susisiekimo su jomis ypatybes nustatė balsavimą ne per bendrai nustatytas tris savaitės dienas iki rinkimų, bet anksčiau, paskutinį pirmadienį ir antradienį iki rinkimų dienos. Pagal karių, tarnaujančių tarptautinėse misijose, sąrašus iš viso turėjo balsuoti 153 kariai, 3-jose karinėse misijose. Balsavo visi, tačiau dėl sudėtingo ryšio ir susisiekimo su užsienyje esančiais kariniais vienetais rinkimų apylinkes Lietuvoje pasiekė tik vienos misijos karių balsai, iš viso 31. Kitos dvi siuntos Lietuvą pasiekė pavėluotai, jų balsai nebuvo priskaičiuoti.

Dėl išankstinio balsavimo daugiausia pažeidimų nustatyta Švenčionių, Šalčininkų rajonų ir Pagėgių rinkimų apygardose. Dėl šiurkščių Lietuvos Respublikos savivaldybių tarybų rinkimų įstatymo pažeidimų organizuojant rinkimus į Švenčionių rajono ir Pagėgių savivaldybių tarybas Vyriausioji rinkimų komisija pripažino 2007 m. savivaldybių tarybų rinkimus Švenčionių rajono ir Pagėgių rinkimų apygardose negaliojančiais. Tik vėliau teismas panaikino šiuos Vyriausiosios rinkimų komisijos sprendimus.

2007 m. spalio 7 d. vykdant rinkimus į Lietuvos Respublikos Seimą vienmandatėje Dzūkijos rinkimų apygardoje Nr. 69, Seimo rinkimų įstatymas nebuvo pakeistas, balsavimas iš anksto, kurį vykdo apygardų rinkimų komisijos nebuvo įvestas, rinkėjai balsavo paštuose. Rinkėjų aktyvumas, palyginus su 2004 m. Seimo rinkimais šioje apygardoje, buvo dvigubai mažesnis (2004 m.–9,89%, 2008 m.–4,22%). Namuose ir specialiuose paštuose rinkėjai balsavo maždaug taip pat, jų aktyvumas ženkliai sumažėjo, balsuojant paštuose (2004 m. – 1892 rinkėjai, 2008 m. – 392 rinkėjai). Pirmąją balsavimo dieną paštuose rinkėjai balsavo labai vangiai, rinkėjų aktyvumas padidėjo antrąją ir trečiąją balsavimo paštuose dieną (I turas – 62;136;239, II turas – 103; 142; 370).

Neišvengta Įstatymo pažeidimų, rinkėjų papirkinėjimo. Pastebėti pažeidimai Simno rinkimų apylinkėje, pradėtas ikiteisminis tyrimas dėl skundo, jog Rimėnų rinkimų apylinkėje vyko dvigubas balsavimas. Balsuojant namuose ir specialiuose paštuose pažeidimų neužfiksuota.

5.3. Skundai
2007 metais Vyriausioji rinkimų komisija gavo 266 skundus. Nuo 2007 m. sausio 1 d. Vyriausioji rinkimų komisija gavo 263 skundus dėl 2007 m. vasario 25 d. savivaldybių tarybų rinkimų. Dėl 2007 m. spalio 7 d. rinkimų į Lietuvos Respublikos Seimą Dzūkijos vienmandatėje rinkimų apygardoje Nr. 69 Vyriausioji rinkimų komisija gavo 3 skundus.

Didžiausią skundų dalį Vyriausioji rinkimų komisija gavo laikotarpyje nuo oficialios 2007 m. savivaldybių tarybų rinkimų agitacijos kampanijos pradžios – 2007 m. sausio 26 d., iki galutinių savivaldybių tarybų rezultatų tvirtinimo dienos – kovo 4 d. Šiuo laikotarpiu yra gauti 229 skundai iš įvairių Lietuvos politinių partijų, rinkėjų, apygardų bei apylinkių rinkimų komisijų narių, kitų asmenų, organizacijų. 

Šiame laikotarpyje daugiausiai skundų Vyriausioji rinkimų komisija sulaukė dėl Rinkimų įstatymo bei kitų teisės aktų pažeidimų Vilniaus miesto rinkimų apygardoje (35 skundai), Pagėgių (21), Kauno miesto (12), Vilniaus rajono (11), Klaipėdos miesto (11), Palangos (10), Kėdainių rajono (10) rinkimų apygardose, Kalvarijos (8), Šalčininkų rajono (6), Trakų rajono (6) rinkimų apygardose. 

Vyriausioji rinkimų komisija nėra gavusi skundų dėl Rinkimų įstatymo pažeidimų Akmenės rajono, Alytaus miesto, Alytaus rajono, Biržų rajono, Joniškio rajono, Kelmės rajono, Kretingos rajono, Molėtų rajono, Pakruojo rajono, Pasvalio rajono, Telšių rajono, Utenos rajono rinkimų apygardose.

Didžiausią skundų dalį, gautų laikotarpyje nuo 2007 m. sausio 26 d. iki galutinių kovo 4 d., sudaro skundai dėl rinkimų agitacijos tvarkos bei politinės reklamos tvarkos pažeidimų (80 skundų), taip pat dėl bendros rinkimų tvarkos pažeidimų (40), dėl rinkimų rezultatų (38), dėl apygardų, apylinkių rinkimų komisijų darbo (23), dėl rinkėjų papirkimo atvejų (15), dėl Vyriausiosios rinkimų komisijos sprendimų (3) bei kiti skundai (30).

Daugiausiai skundų gauta iš politinių partijų, jų atstovų bei kandidatų į savivaldybių tarybas skundai (103 skundai), rinkėjų skundai (63), rinkimų stebėtojų skundai (16), anoniminiai skundai (8), kiti skundai (39).

Dėl 2007 m. spalio 7 d. rinkimų į Lietuvos Respublikos Seimą Dzūkijos vienmandatėje rinkimų apygardoje Nr. 69 Vyriausioji rinkimų komisija gavo 3 skundus. Du skundai buvo gauti dėl rinkimų agitacijos tvarkos bei politinės reklamos tvarkos pažeidimų, 1 skundas buvo gautas dėl bendros rinkimų tvarkos pažeidimų. Kiti skundai buvo gauti ir išnagrinėti Dzūkijos vienmandatėje rinkimų apygardoje Nr. 69, kurie kartu su visais rinkimų dokumentais buvo perduoti Vyriausiajai rinkimų komisijai. 

Visi 2007 m. gauti skundai buvo išnagrinėti ir buvo priimti Vyriausiosios rinkimų komisijos sprendimai.

Siekiant kuo labiau sumažinti galimų pažeidimų skaičių, Vyriausioji rinkimų komisija 2007 m. didelį dėmesį skyrė rinkimų pažeidimų prevencijai. Tiek 2007 m. vasario 25 d. savivaldybių tarybų rinkimuose, tiek 2007 m. spalio 7 d. rinkimuose į Lietuvos Respublikos Seimą Dzūkijos vienmandatėje rinkimų apygardoje Nr. 69, apygardų, apylinkių rinkimų komisijų nariai buvo supažindinti su galimais rinkimų pažeidimais, mokomi, kaip šiuos pažeidimus nustatyti, kokias priemones būtina taikyti, kad būtų išvengta pažeidimų. 

Didelis dėmesys buvo skiriamas komisijos narių mokymui, kaip surašyti administracinio teisės pažeidimo protokolą. Visgi pastebėta, kad ši veiklos sritis turėtų būti tobulinama. Rinkimų komisijų nariai vengia surašyti administracinio teisės pažeidimo protokolus, dažnai skundus, kuriuos galėtų ir privalėtų išnagrinėti patys, persiunčia Vyriausiajai rinkimų komisijai.  

Ypatingą susirūpinimą kelia tai, kad gausėja nusiskundimų dėl netinkamai suskaičiuotų pirmumo balsų. Už partijas paduoti balsai paprastai suskaičiuojami labai kruopščiai ir rūpestingai - tai rodo balsų perskaičiavimo rezultatai. Tačiau skundų dėl netinkamai suskaičiuotų pirmumo balsų gausėja.  2007 m. buvo pradėtas ikiteisminis tyrimas dėl vienos Klaipėdos miesto rinkimų apylinkės komisijos narių ir pirmininko veiksmų, kuriais buvo padaryti galimi pažeidimai. Kupiškio teismas pripažino nusikaltus du apylinkės rinkimų komisijos narius. Yra svarstomi galimi Rinkimų įstatymo pakeitimai, kuriais siūloma privaloma tvarka perskaičiuoti dalį pirmumo balsų.   

5.4. Rinkimų ginčai ir jų nagrinėjimas teismuose
2007 m. pradžia pasižymėjo tuo, kad Vyriausiajame administraciniame teisme buvo gausu teismo procesų dėl rinkimų ginčų. Vien 2007 m. pradžioje iki savivaldybių tarybų rinkimų dienos Vyriausiasis administracinis teismas išnagrinėjo 32 bylas, kuriose atsakove buvo nurodyta Vyriausioji rinkimų komisija. Galima palyginti: 2006 m. Vyriausiajame administraciniame teisme buvo nagrinėta tik viena byla, o 2005 m. – 5 bylos, kuriose proceso šalimi buvo traukiama Vyriausioji rinkimų komisija. Toks padidėjęs administracinių ginčų, sprendžiamų teisme, skaičius parodė, kad suinteresuoti asmenys ėmė aktyviau naudotis įstatymų suteikta teise apskųsti Vyriausiosios rinkimų komisijos sprendimus.

Iki rinkimų Vyriausiajame administraciniame teisme vykusius procesus galima sugrupuoti į šias grupes: skundai, susiję su kandidatų išbraukimu iš kandidatų sąrašų dėl įstatymo nustatytu laiku nedeklaruotos gyvenamosios vietos savivaldybėje, kurioje yra keliamas kandidatas; skundai dėl rinkėjams nepaskelbtos turėtos teismo nuosprendžiu (sprendimu) paskirtos bausmės; skundai dėl įstatyme tik politinėms partijoms įtvirtintos teisės kelti kandidatų sąrašus. Teismas atmetė visus pirmųjų dviejų grupių ieškininius pareiškimus kaip nepagrįstus, o nagrinėdamas skundus dėl partijų išskirtinės teisės kelti kandidatų sąrašus, kreipėsi į  Konstitucinį Teismą, prašydamas išaiškinti, ar Savivaldybių tarybų rinkimų įstatymas atitinka Konstituciją. Konstitucinis Teismas nusprendė, kad Savivaldybių tarybų rinkimų įstatymas ta apimtimi, kuria tik politinėms partijoms numato teisę kelti kandidatų sąrašus, prieštarauja Konstitucijai, tačiau normas, pagal kurias kelti kandidatų sąrašus gali organizacijos, kurios nėra politinės partijos, gali nustatyti tik įstatymų leidėjas. Todėl skundai, kuriais buvo siekiama užregistruoti ne politinių partijų keltus kandidatus, taip pat save iškėlusių kandidatų skundai liko nepatenkinti ir Vyriausiosios rinkimų komisijos sprendimai dėl atsisakymo registruoti šiuos kandidatus nebuvo teismo panaikinti. 

Po rinkimų Vyriausiasis administracinis teismas išnagrinėjo keletą skundų dėl 2007 m. savivaldybių tarybų rinkimų rezultatų. Teismas atmetė reikalavimus įpareigoti Vyriausiąją rinkimų komisiją pripažinti negaliojančiais rinkimų rezultatus Švenčionių ir Pagėgių savivaldybėse, perskaičiuoti balsus Klaipėdos miesto rinkimų apygardoje. Teismas patenkino skundus ir panaikino Vyriausiosios rinkimų komisijos sprendimus dėl rinkimų rezultatų pripažinimo negaliojančiais Švenčionių ir Šalčininkų savivaldybėse dėl vykdant rinkimus padarytų pažeidimų. Teismas sutiko su Vyriausiąja rinkimų komisija, kad tose rinkimų apygardose yra padaryta pažeidimų, bet nesutiko, kad nustatyti pažeidimai laikytini šiurkščiais ir gali būti pripažinti turėjusiais esminės įtakos rinkimų rezultatams. Šiais teismų sprendimais dėl rinkimų rezultatų pradėta formuoti teisminė praktika, kad, pripažįstant rinkimų rezultatus negaliojančiais, turi būti nustatomas pažeidimų ir rinkimų rezultatų priežastinis ryšys. Tokie praktika turėtų labai pakeisti rinkimų komisijų bei rinkimų stebėtojų veiklą, skirtą užkirsti kelią rinkimų korupcijai. Būtina ne tik pastebėti rinkimų įstatymo pažeidimą, bet ir surinkti ir tinkamai fiksuoti tokio pažeidimo įrodymus. Akivaizdu, kad tam yra būtinas specialus rinkimų komisijų narių ir stebėtojų mokymas, glaudus bendradarbiavimas su teisėsaugos institucijomis. Nustačius pažeidimus ir turint dėl jų tinkamus įrodymus, bus būtina nustatyti pažeidimų (pažeidimų skaičiaus ir galimai pasikeičiančių balsų skaičiaus) priežastinį ryšį su rinkimų rezultatais – gautų balsų skaičiumi, balsų kvota vienam mandatui gauti, balsų skaičiumi, leidžiančiu dalyvauti skirstant mandatus (rinkimų barjeras), ir tik tuo atveju, kai dėl padarytų pažeidimų keičiasi esminiai rinkimų rezultatai – mandatų skaičius, reikalauti pripažinti rinkimų rezultatus negaliojančiais ir iš naujo rengti rinkimus. Jeigu dėl padaromų pažeidimų esminiai rinkimų rezultatai nesikeičia, asmenims, kaltiems dėl pažeidimų ar nusikaltimų, išlieka administracinė ar baudžiamoji atsakomybė.

Po 2007 m. savivaldybių tarybų rinkimų iki metų pabaigos Vyriausioji rinkimų komisija turėjo 12 administracinių bylų, kurias visas laimėjo.

6. PASIŪLYMAI  DĖL RINKIMŲ ĮSTATYMŲ PAKEITIMO

Vyriausioji rinkimų komisija bendradarbiavo su Teisingumo ministerijos rengiant Politinių partijų ir politinių kampanijų finansavimo bei finansavimo kontrolės įstatymo pakeitimo įstatymo projektą (nauja redakcija) Nr. 2662 ir kitų įstatymų pakeitimo projektų paketą taip pat dalyvavo Seimo darbo grupėje rengiant Politinių partijų ir politinių kampanijų finansavimo bei finansavimo kontrolės įstatymo pakeitimo įstatymo projektą (nauja redakcija) Nr. 2662A. Abiejuose projektuose įvardintos labai svarbios politinės nuostatos: juridinių asmenų aukų ir politinės reklamos garso ir vaizdo kūriniais uždraudimas.

7. RINKIMŲ INFORMACINĖ SISTEMA
Vyriausioji rinkimų komisija, ruošdamasi 2007 m. savivaldybių tarybų rinkimams, 2006 m. įvykdė viešąjį pirkimą rinkimų informacijos, rinkimų dienos informacijos bei politinės kampanijos ir politinių partijų finansavimo informacijos tvarkymo paslaugoms pirkti. Sutarties vykdytojas užtikrino, kad savivaldybių tarybų rinkimų dieną bei 2007 m. spalio 7 d. Seimo rinkimų metu į Lietuvos Respublikos Seimą Dzūkijos vienmandatėje rinkimų apygardoje informacija buvo teikiama be jokių trukdžių. 

Visi rinkimų duomenys per rinkimus buvo kaupiami ir saugomi centriniame serveryje esančioje duomenų bazėje, o nutolusiose darbo vietose, naudojant šiuolaikines saugaus (šifruoto) ryšio priemones, sukurta galimybė prisijungti prie centrinės duomenų bazės ir tvarkyti duomenis. 

Būtinybė užtikrinti aukštą saugos lygį ir darbą realiu laiku nulėmė tai, kad buvo sukurta nauja rinkimų informacinė sistema. Vartotojui nebereikia savo kompiuteryje instaliuoti specialios programos duomenų įvedimui ir perdavimui, išskyrus tai, kad interneto naršyklėje reikia įdiegti sertifikatą, reikalingą saugiai prisijungti prie internetinės programos, skirtos duomenų įvedimui ir perdavimui. Iki šiol naudota rinkimų informacinė sistema buvo sudaryta pagal technologiją klientas–serveris ir negalėjo tenkinti pirmiau išvardytų reikalavimų.

Web technologijos panaudojimas leidžia lengvai išplėsti programos vartotojų skaičių. Tai aktualu iš įvairių šaltinių priimant duomenis apie politinės kampanijos metu padarytas išlaidas, gautas pajamas, paskleistą politinę reklamą, rinkimų agitaciją. Yra sudaryta galimybė kompiuterizuoti rinkimų apylinkes. Ateityje, išplitus elektroniniam parašui, šios sistemos panaudojimo sritis išsiplės. Rinkimų įstatymuose įteisinus galimybę pareiškinius dokumentus pateikti internetu, partijos, keliančio kandidatus, duomenis galėtų pateikti tik elektroniniu pavidalu.

Keletas klausimų dėl teisinio reglamentavimo:

1. Vyriausiosios rinkimų komisijos interneto puslapyje yra skelbiami visų nuo 1996 metų vykusių rinkimų rezultatai, kandidatų, rinkimų komisijos narių duomenys. Duomenis skelbti nuolat Vyriausiąją rinkimų komisiją įpareigoja Vyriausiosios rinkimų komisijos įstatymas (3 str. 2 d. 13 p.). Šiuo metu yra sprendžiamas klausimas ar asmens duomenys apie rinkimų kandidatus gali būti skelbiami Vyriausiosios rinkimų komisijos interneto puslapiuose ar ne. Rekomenduotina suderinti Vyriausiosios rinkimų komisijos įstatymo ir Asmens duomenų teisinės apsaugos įstatymo nuostatas dėl duomenų apie rinkimų rezultatus ir rinkimų kandidatus skelbimo.

2. Šiuo metu galiojanti teisinė bazė reglamentuoja tik Vyriausybei pavaldžių institucijų informacinių sistemų kūrimą. Rekomenduotina keisti teisinę bazę, nustatančią analogiškus reikalavimus informacinėms sistemoms, kurias kuria Vyriausybei nepavaldžios institucijos.

8. BALSAVIMAS INTERNETU
Lietuvos Respublikos Seimas 2006 m. lapkričio 16 d. nutarimu Nr. X-912 (Žin., 2006, Nr.127-4827) patvirtino Balsavimo internetu rinkimuose ir referendumuose koncepciją (toliau vadinama Koncepcija). Koncepcijoje patvirtinti pagrindiniai balsavimo internetu principai, numatyti rinkėjų identifikavimo būdai, aprašyta principinė tokio balsavimo sistema, nurodyti sistemos privalumai ir trūkumai, sistemos įdiegimo kaina bei reikalavimai teisinei bazei.

Lietuvos Respublikos Vyriausybė 2007 metais iš Privatizavimo fondo skyrė 700 tūkst. Lt Balsavimo internetu diegimo programai įgyvendinti (2007 m. balandžio 11 d. Nutarimas Nr. 349). Iš viso Balsavimo internetu informacinei sistemai sukurti skirta 811,84 tūkst. Lt.

Ministro pirmininko potvarkiu 2007 m. balandžio 4 d. Nr. 128 sudaryta darbo grupė balsavimo internetu rinkimuose ir referendumuose sistemos diegimui koordinuoti (toliau vadinama – darbo grupė), kuriai pavesta parengti Balsavimo internetu rinkimuose ir referendumuose sistemos įgyvendinimo programą ir šios programos įgyvendinimo priemones; koordinuoti programos priemonių įgyvendinimą.

Vyriausybė patvirtino Balsavimo internetu diegimo programą 2007 liepos 11 d. Nutarimu Nr. 759 ir pavedė Informacinės visuomenės plėtros komitetui prie Lietuvos Respublikos Vyriausybės koordinuoti Balsavimo internetu diegimo programos įgyvendinimą. 

Įgyvendinant balsavimo internetu diegimo programą įvykdytas projekto „Balsavimo internetu sistemos sukūrimo“ techninės priežiūros bei projekto administravimo ir techninio projekto parengimo paslaugų įsigijimo konkursas, pasirašyta sutartis už 811,84 tūks. Lt. Šiuo metu darbų yra atlikta už 427 tūkst. litų. Vykdant sutartį šiuo metu yra parengti Balsavimo internetu sistemos informacinės sistemos (toliau – Sistemos) funkciniai ir saugos reikalavimai, detalus techninis projektas ir techninės įrangos specifikacija, Sistemos specifikacija, parengti Sistemos techninės ir programinės įrangos viešinimo pirkimo dokumentai. Programos diegimo koordinatorius Informacinės visuomenės plėtros komitetas prie Lietuvos Respublikos Vyriausybės atliko kompanijų, rinkoje parduodančių atitinkamo funkcionalumo programinius produktus, apklausą ir priėjo išvados, kad nustatytus reikalavimus atitinkančios sistemos įdiegimo pilnoje apimtyje, pritaikant rinkoje parduodamus produktus, kaina gerokai viršija planuotą Programoje ir tai kainuotų iki 12 mln. Lt. Panašios sąnaudos būtų ir tuo atveju, jeigu būtų kuriama nauja Sistema.

Lietuvos Respublikos Seimas 2008 m. sausio mėn. po svarstymo nepriėmė pateiktų Seimo, Savivaldybių tarybų, Europos Parlamento, Prezidento rinkimų įstatymų pakeitimų įstatymų projektų, susijusių su balsavimo internetu reguliavimu ir tuo būdu užkirto kelią Balsavimo internetu sistemą panaudoti 2008 m. spalio mėn. Seimo rinkimuose. 

Darbo grupė, kuriai pavesta koordinuoti balsavimo internetu diegimą mano, kad balsavimo internetu projektas neturi būti stabdomas. Projektas toliau bus vykdomas orientuojantis į tapatybės nustatymą naudojant elektroninę tapatybės kortelę (eID) tolimesni Projekto sprendimai paaiškės tuomet, kai bus priimtas sprendimas dėl elektroninės tapatybės nustatymo kortelės (eID) diegimo ir su diegimu susiję teisės aktų pakeitimai.

9. RINKIMŲ FINANSAVIMAS

Lietuvos Respublikos vyriausiajai rinkimų komisijai 2007 metams patvirtinta asignavimų suma yra 19195 tūkst.Lt, iš jų 9 596 tūkst. Lt skirti darbo užmokesčiui. 

Programai “Rinkimų ir referendumų organizavimas“ vykdyti patvirtinta asignavimų suma 2007 metais – 18 317 tūkst. Lt, iš jų darbo užmokesčiui – 8 990 tūkst. Lt. Tame skaičiuje iš Lietuvos Respublikos Vyriausybės rezervo buvo skirta 40 tūkst. Lt. darbo užmokesčiui, dėl nenumatytų rinkimų į Lietuvos Respublikos Seimą vienmandatėje Dzūkijos apygardoje. Panaudota asignavimų suma – 15 278 tūkst.Lt. iš jų darbo užmokesčiui 8 981 tūkst.Lt.  2007 metais rinkimams į savivaldybių tarybas išleista 14118 tūkst. Lt., iš jų darbo užmokesčiui 8 539 tūkst. Lt. 2007 metų spalio 7 dieną vykusiems rinkimams į Lietuvos Respublikos Seimą vienmandatėje Dzūkijos apygardoje ir pakartotiniam balsavimui buvo panaudota 1 155 tūkst.Lt., iš jų darbo užmokesčiui 442 tūkst. Lt. Lėšos buvo naudojamos taupiai ir tikslingai. Pažymėtina, kad rinkimams į Lietuvos Respublikos Seimą vienmandatėje rinkimų apygardoje buvo panaudota sutaupytos lėšos iš rinkimų į savivaldybių tarybas ir tik darbo užmokesčiui papildomai buvo skirta 40 tūkst. Lt. iš Lietuvos Respublikos Vyriausybės rezervo fondo.


2007 metais rinkimų į savivaldybių tarybas negrąžintinų užstatų suma 322 886 litai, 

rinkimų į Lietuvos Respublikos Seimą vienmandatėje rinkimų apygardoje negrąžintinų užstatų suma 15 642 litai pervesti į Valstybės biudžetą. 

Programai “Vyriausiosios rinkimų komisijos veiklos užtikrinimas” vykdyti patvirtinta asignavimų suma 2007 metais - 878 tūkst. Lt, iš jų darbo užmokesčiui - 606 tūkst. Lt. Panaudota asignavimų - 858 tūkst. Lt. iš jų darbo užmokesčiui 604 tūkst. Lt.

10. POLITINIŲ KAMPANIJŲ FINANSAVIMO KONTROLĖ

10.1 Savivaldybių tarybų rinkimai
2007 m. savivaldybių tarybų rinkimų politinėje kampanijoje dalyvavo 24 politinės partijos. Pagal Lietuvos Respublikos politinių partijų ir politinių kampanijų finansavimo bei finansavimo kontrolės įstatymą politinė partija turi teisę registruoti savo keliamus kandidatų sąrašus savarankiškais arba atstovaujamaisiais politinės kampanijos dalyviais. Dalyvauti šioje savivaldybių tarybų rinkimų politinėje kampanijoje Vyriausioji rinkimų komisija užregistravo 266 savarankiškus politinės kampanijos dalyvius. Visiems savarankiškų politinės kampanijos dalyvių politinės kampanijos iždininkams buvo suteikta prieiga prie Vyriausiosios rinkimų komisijos duomenų bazės, į kurią politinės kampanijos iždininkai įvedė duomenis apie pajamas ir išlaidas, taip pat duomenis apie politinę reklamą. Ir ankstesnių, ir šių rinkimų metu buvo pateiktos pradinės ir galutinės politinės kampanijos ataskaitos, nuolat viešai skelbiami aukotojų sąrašai. 

Reikia paminėti, kad rinkimų politinė reklama nuolat „brangsta“. Palyginę per 2002 m. ir 2007 m. savivaldybių tarybų rinkimus gautų aukų ir išlaidų politinei kampanijai dydžius, pastebime, kad jie padidėjo maždaug keturis kartus.

	Savivaldybių rinkimai
	Pajamos, tūkst. Lt
	Išlaidos, 
tūkst. Lt

	2002 m.
	4 944
	4 609

	2007 m.
	15 934
	19 189


2007 m. savivaldybių tarybų rinkimų politinei kampanijai daugiausia lėšų skyrė pačios politinės partijos – 55,54 proc. visų pajamų. Juridinių asmenų aukos sudarė 28,91 proc., fizinių asmenų aukos – 15,23 proc.. Nepriimtinų aukų gauta 0,33 proc.
	Pajamų šaltinis
	Suma, Lt
	Visų pajamų proc.

	Nepriimtinos aukos
	 52 060,60
	0,32

	Fizinių asmenų aukos
	2 426 399,73
	15,23

	Juridinių asmenų aukos
	4 606 490,37
	28,91

	Politinės partijos lėšos
	8 849 499,60
	55,54

	Iš viso:
	15 934 450,30
	100,00


2007 m. savivaldybių tarybų rinkimų politinės kampanijos finansavimo ataskaitas patikrino Vilniaus apskrities valstybinė mokesčių inspekcija. Patikrinimo išvadas Vyriausioji rinkimų komisija paskelbė interneto svetainėje. Atsižvelgiant į šias išvadas, priimtas Vyriausiosios rinkimų komisijos sprendimas, kuriuo pasiūlyta dalį politinės kampanijos išlaidų kompensuoti iš valstybės biudžeto. Vyriausiosios rinkimų komisijos paskaičiavimais galima didžiausia kompensacija 4 006 051,45 Lt.

Daugiausia lėšų skirta politinei reklamai net 83,91 proc. visų išlaidų. Didžiausia dalis (42,33%) skirta reklamai spaudoje.
	Politinė reklama
	Suma, Lt
	Bendros sumos proc.

	Išorinė
	 676 303,00
	4,16%

	Radijuje 
	1 087 976,48
	6,69%

	Skleidžiama kitomis priemonėmis
	3 481 909,98
	21,39%

	Televizijoje 
	4 138 820,09
	25,43%

	Spaudoje 
	6 889 459,28
	42,33%

	Iš viso:
	16 274 468,83
	100,00%


10.2   2007 m. spalio 7 d. rinkimai į Lietuvos Respublikos Seimą Dzūkijos  vienmandatėje rinkimų apygardoje Nr. 69
2007 m. spalio 7 d. rinkimų į Lietuvos Respublikos Seimą Dzūkijos vienmandatėje rinkimų apygardoje Nr. 69 politinės kampanijos metu Vyriausioji rinkimų komisija įregistravo 10 savarankiškų politinės kampanijos dalyvių. Rinkimuose dalyvavo 10 kandidatų, iš jų: 6 atstovaujamieji partijų ir 4 buvo registruoti savarankiškais politinės kampanijos dalyviais.

2007 m. spalio 12 d. rinkimų į Lietuvos Respublikos Seimą 
Dzūkijos rinkimų apygardoje Nr. 69 rezultatai

	I TURAS
	
	
	
	
	

	Kandidatų skaičius – 10
	
	
	
	
	

	Rinkėjų skaičius: 39933, dalyvavusiųjų rinkimuose skaičius: 10362 (25,95 %)
	
	
	

	Galiojančių biuletenių skaičius: 10204 (98,48 %), negaliojančių biuletenių skaičius: 158 (1,52 %)
	

	
	
	
	
	
	

	Kandidatas, jį iškėlusi partija
	Paduotų balsų skaičius

	
	apylinkėse
	paštu
	iš viso
	procentais galiojančių biuletenių
	procentais  dalyvavusių rinkėjų

	Kęstutis ČILINSKAS (Tėvynės sąjunga (konservatoriai, politiniai kaliniai ir tremtiniai, krikščioniškieji demokratai))
	2636
	503
	3139
	30,76%
	30,29%

	Viktor USPASKICH (Darbo partija)
	1866
	233
	2099
	20,57%
	20,26%

	Aurimas TRUNCĖ (Naujoji sąjunga (socialliberalai))
	1102
	294
	1396
	13,68%
	13,47%

	Monika RAŽANAUSKIENĖ (Lietuvos valstiečių liaudininkų sąjunga)
	1042
	197
	1239
	12,14%
	11,96%

	Antanas TERLECKAS (Partija Tvarka ir teisingumas (liberalai demokratai))
	664
	132
	796
	7,80%
	7,68%

	Ona BALEVIČIŪTĖ (Lietuvos socialdemokratų partija)
	543
	149
	692
	6,78%
	6,68%

	Gediminas JEGELEVIČIUS (Liberalų ir centro sąjunga)
	536
	89
	625
	6,13%
	6,03%

	Vytautas Jurgis KADŽYS (Pensininkų partija)
	71
	38
	109
	1,07%
	1,05%

	Ramutė ORENIENĖ (Lietuvos Respublikos liberalų sąjūdis)
	80
	15
	95
	0,93%
	0,92%

	Zenonas ŽVIKAS (Lietuvos socialdemokratų sąjunga)
	13
	1
	14
	0,14%
	0,14%

	Iš viso
	8553
	1651
	10204
	
	


	II TURAS
	
	
	
	
	

	Kandidatų skaičius – 2
	
	
	
	
	

	Rinkėjų skaičius: 39962, dalyvavusiųjų rinkimuose skaičius: 11922 (29,83 %)
	
	
	

	Galiojančių biuletenių skaičius: 11690 (98,05 %), negaliojančių biuletenių skaičius: 232 (1,95 %)
	

	
	
	
	
	
	

	Kandidatas
	Paduotų balsų skaičius

	
	apylinkėse
	paštu
	iš viso
	procentais galiojančių biuletenių
	procentais dalyvavusių rinkėjų

	
	
	
	
	
	

	Kęstutis ČILINSKAS (Tėvynės sąjunga (konservatoriai, politiniai kaliniai ir tremtiniai, krikščioniškieji demokratai))
	5377
	1219
	6596
	56,42%
	55,33%

	Viktor USPASKICH (Darbo partija)
	3991
	1103
	5094
	43,58%
	42,73%

	Iš viso
	9368
	2322
	11690
	
	


Po rinkimų Vyriausiajai rinkimų komisijai politinės kampanijos dalyviai pateikė politinės kampanijos finansavimo ataskaitas, kuriose nurodė pajamas ir išlaidas pagal finansavimo šaltinius ar išlaidų grupes. Ataskaitos priede pateikiami duomenys apie politinę reklamą skelbtą spaudoje, radijuje ir televizijoje. Visi dalyviai ataskaitas pateikė laiku. Jas patikrino Vilniaus apskrities Valstybinė mokesčių inspekcija. Politinės kampanijos finansavimo ataskaitos ir Vilniaus apskrities Valstybinės mokesčių inspekcijos išvada yra paskelbtos Vyriausiosios rinkimų komisijos interneto svetainėje. Atsižvelgiant į šią išvadą, priimtas Vyriausiosios rinkimų komisijos sprendimas, kuriuo pasiūlyta dalį politinės kampanijos išlaidų kompensuoti iš valstybės biudžeto. Vyriausiosios rinkimų komisijos paskaičiavimais galima didžiausia kompensacija  93 870,39 Lt.

Visų dalyvių pateiktose galutinėse politinės kampanijos finansavimo ataskaitose nurodytos bendros pajamos 407 tūkst.Lt, išlaidos – 399 tūkst. Lt.

Daugiausia lėšų politinei kampanijai skyrė pačios partijos – 69,50 proc. visų pajamų. Nemažą dalį - 25,19 proc. rinkimams paaukojo juridiniai asmenys, fizinių asmenų aukos sudarė tik 3,21 proc. ir kandidatų nuosavos lėšos sudarė tik 2,11 proc. visų pajamų.
	Pajamų šaltinis
	Suma, Lt
	Visų pajamų proc.

	Kandidato nuosavos lėšos
	8 560,12
	2,10

	Fizinių asmenų aukos
	13 034,21
	3,21

	Juridinių asmenų aukos
	102 392,00
	25,19

	Politinės partijos nuosavos lėšos
	282 537,10
	69,50

	Iš viso:
	406 523,43
	100,00


Reikėtų pažymėti, kad su kiekviena politine kampanija įstatymų pažeidimų vis mažėja: nebuvo viršytas maksimalus išlaidų, skirtų vieno politinės kampanijos dalyvio politinei kampanijai finansuoti dydis, kuris buvo 79 tūkst. Lt ir leistinas aukų dydis (300 MGL, t.y. 39 tūkst. Lt), nepriimtinų aukų negavo nei vienas politinės kampanijos dalyvis, Valstybinė mokesčių inspekcija nustatė, kad tik vienas fizinis asmuo politinei kampanijai paaukojo daugiau kaip 10 proc. praeitais metais gautų pajamų.

Kaip ir visuose rinkimuose, taip ir rinkimuose Dzūkijos vienmandatėje rinkimų apygardoje Nr. 69 didžiausią išlaidų dalį net 91,02 proc. visų išlaidų sudarė išlaidos politinei reklamai. Šie rinkimai vyko tik vienoje vienmandatėje rinkimų apygardoje, todėl beveik pusė, t.y. 48, 81 proc. politinės reklamos išlaidų atiteko reklamai spaudoje, tačiau kai vyksta eiliniai Seimo rinkimai, didžiausia politinės reklamos išlaidų dalis atitenka politinei audiovizualinei reklamai.

	Politinė reklama
	Suma, Lt
	Bendros sumos proc

	Išorinė 
	1 794,19
	0,51

	Televizijoje
	34 219,70
	9,85

	Radijuje
	53 267,37
	15,33

	Skleidžiama kitomis priemonėmis 
	88 612,88
	25,50

	Spaudoje
	169 604,10
	48,81

	Iš viso:
	347 498,24
	100,00


11. POLITINIŲ KAMPANIJŲ STEBĖSENA

Pagal nuo 2004 m. rugsėjo 10 d. galiojančio Politinių partijų ir politinių kampanijų finansavimo bei finansavimo kontrolės įstatymo 25 straipsnį, Vyriausioji rinkimų komisija atlieka visų politinės kampanijos dalyvių politinės kampanijos stebėseną.

Per 2007 m. savivaldybių tarybų rinkimus spaudos, televizijos ir radijo stebėseną vykdė UAB „SIC Gallup Media“, Lietuvos radijo ir televizijos komisija bei Žurnalistų etikos inspektoriaus tarnyba. Taip pat politinę reklamą regioninėje spaudoje stebėjo apygardų rinkimų komisijos.

2007 m. spalio 7 d. rinkimų į Lietuvos Respublikos Seimą Dzūkijos vienmandatėje rinkimų apygardoje Nr. 69 rinkimų agitacijos laikotarpiu skelbiamą politinę reklamą stebėjo Vyriausiosios rinkimų komisijos ir Dzūkijos rinkimų apygardos komisijos stebėsenos grupės. Apygardos rinkimų komisija politinę reklamą stebėjo vietinėse bei regioninėse visuomenės informavimo priemonėse, Vyriausioji rinkimų komisija - nacionalinėje spaudoje. Stebėsenos grupės aprašė politinę reklamą dvylikoje viešosios informavimo priemonių (9 spaudos leidiniai, 1 radijas ir 2 televizijos). Šios politinės reklamos galima kaina įvertinta 211 971,82 litais. Galima reklamos kaina skaičiuota pagal viešosios informacijos rengėjų ir platintojų pateiktus įkainius. Tais atvejais, kai įkainiai nepateikti, politinės reklamos kaina nenustatyta. 

Viešosios informacijos rengėjai ir platintojai (skleidėjai) pateikė deklaracijas apie paskelbtą reklamą. Gauta 14 deklaracijų, iš jų: 7 spaudos leidinių, 2 radijų, 2 televizijų ir 3 reklamos agentūrų. Viešosios informacijos rengėjai ir skleidėjai (be reklamos agentūrų) deklaravo paskelbtos politinės reklamos už 249 717,61 litų.

Palyginus trijų savarankiškų šaltinių (politinės kampanijos dalyvių, stebėsenos grupių, viešosios informacijos rengėjų ir platintojų) duomenis apie politinę reklamą reikšmingų skirtumų nenustatyta.

12. POLITINĖS REKLAMOS REGLAMENTAVIMAS TARP POLITINIŲ KAMPANIJŲ

Politinės reklamos reglamentavimas kelia didelį susirūpinimą Vyriausiajai rinkimų komisijai, bet ši problema aktuali ir užsienio valstybėse. Jos skelbimo ir kontrolės griežtesnių taisyklių nustatymas siejamas su informavimo ir saviraiškos laisvės ribojimu. 

Išskiriamos pagrindinės problemos:

1. Informavimo laisvė. Politinės reklamos skelbimo kontrolės priemonės neturi riboti nei leidėjų laisvės, nei teisės išreikšti politines nuostatas.

2. Vienodos sąlygos politinėms partijoms ir politinės kampanijos dalyviams. Svarbu užtikrinti, kad mokama politinė reklama būtų skelbiama vienodomis sąlygomis ir įkainiais visoms politinėms partijoms ir visiems politinės kampanijos dalyviams.

3. Mokama politinė reklama kai kuriose šalyse draudžiama. Nedraudžiant mokamos politinės reklamos gali būti ribojama jos kaina (pvz. kai kuriose šalyse politinei reklamai taikomi socialinės reklamos įkainiai arba nustatoma, kiek politinė reklama turėtų būti pigesnė už įprastą reklamą). Taip pat gali būti ribojamas perkamos politinės reklamos laikas, plotas ar išlaidų politinei reklamai suma.
Yra rekomendacijų politinių partijų išlaidas (taip pat ir politinei reklamai) vertinti ne pagal tai, kada jos padarytos, o kokiu tikslu: politinės kampanijos ar ne.

Šiuo metu Lietuvoje politinė reklama nedraudžiama, ji reglamentuojama tik rinkimų agitacijos laikotarpiu. Kiekvienais metais nustatomi maksimalūs išlaidų dydžiai vieno politinės kampanijos dalyvio politinei kampanijai. Rinkimų agitacijos laikotarpiu politinė reklama turi būti skleidžiama visiems dalyviams vienodais įkainiais ir sąlygomis. Tačiau realiai tai reglamentuojama tik rinkimų agitacijos laikotarpiu, nes įkainius ir sąlygas viešosios informacijos rengėjai ir platintojai (skleidėjai) turi pateikti Žurnalistų etikos inspektoriui likus 45 dienoms iki rinkimų, referendumo, o užsakymai politinei reklamai gali būti priimami ne anksčiau kaip po 5 darbo dienų nuo įkainių ir sąlygų pateikimo. Pateikti politinės reklamos įkainiai ir sąlygos skelbiami Žurnalistų etikos inspektoriaus interneto svetainėje.
Partijos politinę reklamą skleisti pradeda žymiai anksčiau nei prasideda rinkimų agitacija ir net oficiali politinė kampanija. Taip išvengiama politinės reklamos skleidimui taikomų apribojimų. Išlaidos politinei reklamai ne rinkimų agitacijos periodu yra apskaitomos apskaitos žiniaraštyje, kurio patvirtinta kopija pateikiama kartu su metine finansinės veiklos deklaracija Vyriausiajai rinkimų komisijai ir Valstybinei mokesčių inspekcijai. Tačiau deklaracija ir žiniaraščio kopija pateikiama tik iki sekančių metų kovo 1 d. 
Ne politinių kampanijų metu įstatymas nenumato politinėms partijoms maksimalių išlaidų dydžių per metus. Be to, tarp politinių kampanijų gali būti taikomos nevienodos politinės reklamos skelbimo sąlygos ir įkainiai politinėms partijoms. Tai gali iškreipti politinių partijų konkurencijos sąlygas.
Pagal šiuo metu galiojantį įstatymą tarp politinių kampanijų nevykdoma ir politinės reklamos stebėsena. Pažymėtina, kad šiuo periodu gali būti stebima tik politinių partijų skleidžiama politinė reklama, nes būsimų rinkimų kandidatai nėra žinomi, todėl neįmanoma stebėti jų politinės reklamos.
13. TARPTAUTINIS RINKIMŲ LIETUVOJE VERTINIMAS

Įprasta, kad vykstantys rinkimai sulaukia dėmesio iš tarptautinių organizacijų. Šioje srityje paprastai aktyviausia Europos saugumo ir bendradarbiavimo organizacija (ESBO).

2007 m. Savivaldybių tarybų rinkimų metu buvo stebėtojų iš Norvegijos Karalystės, taip pat Jungtinių Amerikos Valstijų ambasados Lietuvoje atstovai, Baltarusijos Respublikos ambasados Lietuvoje atstovai. Stebėtojų nuomone, Lietuvoje rinkimai vyko sklandžiai.

Vyriausioji rinkimų komisija yra numačiusi pasikviesti rinkimų komisijų atstovus iš Lietuvai kaimyninių valstybių, kad jie galėtų susipažinti su rinkimų organizavimo praktika.

Remdamosi draugiško bendradarbiavimo sutartimis, Savivaldybių tarybų rinkimus stebėjo ir sėmėsi rinkimų organizavimo patirties Ukrainos bei Lenkijos valstybių Centrinių rinkimų komisijų delegacijos.

Pasitikėjimą rinkimais Lietuvoje, mano nuomone, garantuoja plačiai išvystyta rinkimų stebėtojų institucija (šalyje). Rinkimų stebėtojų teisės, pareigos ir reikalavimai jiems įtvirtinti rinkimų įstatymuose. Per eilę rinkimų tarp rinkimų komisijų ir rinkimų stebėtojų įsitvirtino geranoriški santykiai. Per 2007 m. savivaldybių tarybų rinkimus rinkimų apylinkėse buvo 15 324 stebėtojų. Daugelyje rinkimų apylinkių stebėtojų skaičius viršijo komisijos narių skaičių. Vyriausioji rinkimų komisija nėra gavusi skundų apie iš esmės pažeistas ar apribotas rinkimų stebėtojų teises.

Labai svarbu, kad stebėtojai dalyvauja rinkėjams balsuojant rinkimų apylinkėse, rinkimų komisijoms skaičiuojant balsus. Stebėtojai turi teisę pasirašyti rinkimų apylinkių balsų skaičiavimo protokolus. 

Visos partijos ir politinės organizacijos turi teisę skirti rinkimų stebėtojus, kurie gali teikti pastabas, stebėti balsų skaičiavimą, apskųsti rinkimų komisijų sprendimus. Rinkimų komisijų sprendimus gali skųsti ir kandidatų sąrašus iškėlusios organizacijos.

2007 m. spalio 7 d. vyko rinkimai į Lietuvos Respublikos Seimą Dzūkijos vienmandatėje rinkimų apygardoje Nr. 69, o spalio 21 d. šioje apygardoje vyko pakartotinis balsavimas.

Šiuos rinkimus stebėjo Ukrainos centrinės rinkimų komisijos atstovai.

Rinkimų apylinkėse rinkimus stebėjo 8 partijų atstovai, iš viso stebėtojų buvo 459. Skundų

bei pastabų Vyriausioji rinkimų komisija negavo.
Vyriausiosios rinkimų komisijos pirmininkas 

Zenonas Vaigauskas

